text: Унікальны экзэмпляр факсіміле Бібліі Гутэнберга - выставка в Минске. Расписание, стоимость входа, отзывы к выставке на afisha.relax.by
  Унікальны экзэмпляр факсіміле Бібліі Гутэнберга
  Выстава прымеркавана да 560-годзя выдання знакамітай 42-радковай Бібліі, якое адзначаецца сусветным грамадствам у гэтым годзе. Акцыя адбудзецца напярэдадні 500-годдзя выдавецкай дзейнасці Францыска Скарыны, якое шырока будзе адзначацца ў 2017 г.
  42-радковая Біблія з'яўляецца адным з першых і самым вядомым выданнем І. Гутэнберга, якое ўбачыла свет у Майнцы ў 1442–1455 гг. Фаліянт надрукаваны на латыні, выдатным гатычным шрыфтам, мае шыкоўнае афармленне і пераплецены ў 2 тамы.
  Факсіміле выканана па арыгінале, які захоўваецца ў Епархіальным музеі ў г. Пельплін (Польшча). У 2002–2003 гг. у Польшчы да 550-годдзя выдання адной з першых Біблій "рухомымі" літарамі і 25-годдзя Яна Паўла ІІ у якасці Папы Рымскага было выдадзена выдатнае факсіміле абмежаваным тыражом – 198 копій Бібліі Гутэнберга. Менавіта Папа Рымскі Ян Павел ІІ атрымаў экзэмпляр выдання за нумарам 1, які сёння захоўваецца ў Ватыкане.
  Праца над падрыхтоўкай факсімільнага выдання працягвалася два гады. У праекце прымалі ўдзел навуковыя ўстановы Польшчы, Германіі і Японіі. Факсіміле адрозніваецца вельмі высокай якасцю ўзнаўлення арыгінала з выкарыстаннеем самых сучасных тэхналогій. Дакладна выканана папера з вадзянымі знакамі. Ініцыялы і рукапісныя элементы афармлення кнігі ўзноўлены ўручную з захаваннем тэхналогіі таго часу. Выключна паўторана аправа работы Генры Костэра Любэка сярэдзіны ХV ст. Нават недакладнасці, дапушчаныя пры друкаванні арыгінала, і пашкоджанні – пры выкарыстанні перададзены ў факсіміле. Акрамя таго, камплект прыгожа ўпакованы ў скураны чамадан, які з'яўляецца дакладнай копіяй дарожнай скрынкі, зробленай у 1939 г. для арыгінала. Яго выкарысталі, каб зберагчы Біблію ў часы Другой сусветнай вайны.